**M-aș ascunde într-un vis**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-aş ascunde într-un vis

strâng iluzii le vâr sub nori

cerul mirat de atâtea vise

îndeasă oameni într-un geamantan fragil

din iluzie în iluzie trenul mă alungă

tot mai departe de mine

m-aş ascunde într-un vis

să mă ducă în staţia

cu soare ce mă aşteaptă

la o cafea

să storc din nori

un fagure de miere

îndulcitor pentru amara clipă.

restul rămâne bacşiş îngerilor

caut apoi stele pe peronul veşniciei

le rog să micşoreze distanţa dintre noi

sau sparg constelații cu ecoul dragostei

şi le ascult cum plâng...

în fugă, fur o rază să te pot

purta la infinit steaua mea.